Бгы лыжэ лъагъуэхэм къахохъуэ
«Кавказ Ищхъэрэм и курортхэр» компанием мы махуэхэм зэгъунэгъу щIыналъэхэм бгы лыжэ къежэхыпIэщIэхэр къыщызэIуех.
Къэдгъэлъагъуэмэ, Къэрэшей-Шэрджэсым щиIэ «Архъыз» турист-рекреацэ комплексым зыгъэпсэхуакIуэу къекIуалIэхэм папщIэ щригъэухуагъащIэ «Мазэгъуэ хуей» къуажэ цIыкIум и Iэгъуэблагъэм иджыблагъэ бгы лыжэ къежэхыпIэщIэхэр къыщыунэхуащ. Ахэр нобэ, дыгъэгъазэм и 26-м, гуфIэгъуэ щIыкIэм иту, сыхьэт 11-рэ дакъикъэ 30-м къызэIуахынущ.
Апхуэдэ дыдэу, зи гугъу тщIы компанием ди республикэм щиIэ «Эльбрус» турист-рекреацэ комплексым хиубыдэу, 2015 гъэм къызэригъэпэща, Европэ псом щынэхъ лъагэ дыдэ, бгым зэрыдэкI кIапсэ гъуэгум и ещанэ чэзур пщэдей, дыгъэгъазэм и 27-м, сыхьэт 11-м яутIыпщынущ.
IуэхугъуитIми пыщIа гуфIэгъуэ зэхыхьэхэм хэтынущ УФ-м Кавказ Ищхъэ-рэм и IуэхухэмкIэ и министр Кузнецов Лев, Къэрэшей-Шэрджэс, Къэбэрдей-Балъкъэр республикэхэм я Iэтащхьэхэр, «Кавказ Ищхъэрэм и курортхэр» компанием и унафэщIхэр, нэгъуэщIхэри.
Нобэ «Архъыз» турист-рекреацэ комплексым хьэщIапIэ кIуэхэм ирагъэлъагъунущ псори зэхэту километри 7 зи кIыхьагъ бгы лыжэ къежэхыпIэщIэхэр. Ахэр сыт ищIыскIи хуэхьэзырщ дызыхуэкIуэ илъэсыщIэм и япэ махуэхэм къуршхэм зыщызыгъэпсэхуну къихьэнухэри, абы иужькIэ мы щIыпIэм зи лъэ къизышэсэну зи гурылъхэри екIурэ-ещхьу зэрырагъэблэгъэнум.
Архъыз и тIуащIэм нобэ и хьэщIэхэм ирагъэлъагъунущ зы сыхьэтым къриубыдэу цIыху 2200-м нэблагъэ къезышэкIыфыну, тетIысхьэпIэхэр зиIэ бгырыкIуэ кIапсэ гъуэгущIэри, зыгъэпсэхуакIуэ къакIуэхэр щызэIурыу шхапIэщIэхэри, ахэр зэкIуалIэ хъуну хьэщIэщхэри.
Пщэдей «Эльбрус» турист-рекреацэ комплексым хьэщIэу екIуэлIэнухэм Iэмал яIэнущ гу цIыкIу теплъэ зиIэ, жьыми псыми щыхъума (гондольнэ) кIапсэ гъуэгущIэмкIэ «Мир» станцым къыщыщIэдзауэ зи лъагагъыр метр 3847-рэ хъу, «Гара-Баши» станцым нэс псом япэ зынрагъэшэсыну. А «гъуэгуанэщIэм» и щхьэкIэхэращ къыздыщыщIидзэр Европэ псом щынэхъ лъагэ лыжэ къежэхыпIэр.
Мы махуэхэм къызэIуах курорт IуэхущIапIитIыр гъэм и зэман псоми лэжьэнущ. Абыхэм зегъэужьыным мы илъэсым и закъуэ сом меларди 4,3-м нэблагъэ трагъэкIуэдащ.
«Кавказ Ищхъэрэм и курортхэр» компанием Кавказ Ищхъэрэ федеральнэ щIыналъэм, Краснодар крайм, Адыгейм щызэфIигъэувэ курортыщIэхэм ящыщу мы махуэхэм Къэрэшей-Шэрджэсымрэ Къэбэрдей-Балъкъэрымрэ щригъажьэ бгы лыжэ «лъагъуэщIэхэр» гуфIэгъуэ щIыкIэм иту къызэIуаха иужькIэ, зэхыхьэхэр къызэзыгъэпэщахэм журналистхэм я упщIэхэм жэуап иратынущ, турист-рекреацэ комплексыщIэхэм дяпэкIэ нэхъри зэрызрагъэужь хъуну щIыкIэхэм тепсэлъыхьынущ.
КЪУМАХУЭ Аслъэн.
